Umjesto Pennsylvania Avenue br. 1600 - Crawford TX! (17/8/02) - 2002-08-17
Teksaški gradić Crawford - mjesto gdje se predsjednik George Bush osjeća "zaista kod kuće"
Predsjednik Bush rođen je na sjeveru zemlje - u Novoj Engleskoj, točnije u saveznoj državi Connecticut- Obrazovan je na ekskluzivnim sveučilištima Yale i Harvard. No, odrastao je na jugu – u Teksasu, gdje se i oženio i ušao u politički život. Kako kaže, ima privilegiju da trenutno živi u Bijeloj kući, no ipak koristi svaku priliku da bi se vratio na svoj ranč u teksaškom mjestašcu Crawford. Predsjednik Sjedinjenih Država našao je dom u prašnjavom mjestašcu u središnjem dijelu Texasa. "Idem kući. Mijenjam adresu – sada stanujem u Crawfordu, a ne u Washingtonu" - rekao je nedavno novinarima, prije odlaska na godišnji odmor, gospodin Bush. Bijelu kuću predsjednik naziva “People's House” - Narodnom kućom, uvijek otvorenom građanima - dok mu je dom ranč u blizini Crawforda, mjestašca sa 750 stanovnika. Pored jedinog semafora u ovom gradiću povremeno protutnji teretni vlak. Crawford se teško nalazi na karti Texasa. Nije ni čudo – središte ovog mjesta proteže se na tek dva bloka zgrada, u kojima se nalaze brijačnica, dvije benzinske postaje i nekoliko trgovina koje prodaju suvenire. Bill Sparkman, lokalni brijač, koji volontira u vatrogascima, povremeno posluži i kao neslužbeni turistički vodič. Cijeli je život proveo u Crawfordu, u kojem je prije 41 godini počeo raditi u brijačnici svog oca. Pomalo ga smeta njegov slavni susjed. "Jednog je dana trebao doći limuzinom iz Wacoa. Ljudi su ga cijeli dan čekali na ulicama. Rekao sam im da je vjerojatno već stigao na ranč – helikopterom. Na kraju se smračilo i svi su se razišli, ali predsjednika nisu vidjeli." Lokalne radnje posluju nešto bolje otkako je George Bush preselio u Crawford. Na mjestu gdje se nekada nalazila poljoprivredna trgovina danas se gradi banka. Otvoreno je i nekoliko novih trgovina, u kojima se prodaju majice s predsjednikovom slikom i božićni ukrasi s natpisom “Bijela kuća”. Neke su zgrade napuštene, a na pojedinim dijelovima pločnika zjape pukotine. Crawford se, kako se čini, ipak nije bitnije promijenio. Norma Nelson-Crow odrasla je na lokalnoj farmi, a danas je vlasnica trgovine pred čijim ulazom stoji replika predsjednika Busha. Kako kaže, u Crawfordu nema ništa umjetno, pa ga predsjednik vjerojatno zbog toga i voli. Kada se vrati u Crawford, predsjednik izgleda opušteno i počinje govorom i hodom podsjećati na lokalne kauboje: "Ovaj dio Teksasa najbolje utjelovljuje neovisni duh Teksašana. On je pravo utjelovljenje njegovih marljivih stanovnika, koji iznad svega poštuju obitelj i vjeru." Da su stanovnici Crawforda marljivi potvrđuje i Norma Nelson-Crow, dodajući da život u tako malom mjestu ima brojne prednosti: "Ljudi su ne samo radišni, već i brinu jedni o drugima. Odgojeni su da brinemo o drugima, prije nego što ćemo se pobrinuti sami za sebe. Upravo ove odlike predsjednik neprestano iznova spominje, pa nije ni čudo da ga Crawford tako privlači. No, ima ovo mjesto i drugih privlačnih crta. Tu je, primjerice, prekrasna priroda. Oni koji automobilom dođu do ulaza u predsjednikov ranč Prairie Chapel, vidjet će tek pustu preriju. No, ta pustoš krije ne samo kuću i pašnjake, već i šume, potoke i obilje flore i faune. Valerie Duty profesionalno se bavi fotografijom i obišla je ranč Prairie Chapel mnogo puta, prije nego što ga je predsjednik kupio 1999. Kako kaže, lako se izgubiti u njegovoj ljepoti, pogotovo u zabačenim dijelovima, gdje se nalaze kanjoni, staze, pa i jedan vodoskok: "Predsjednikov ranč je doista prekrasan. Mislim da mu služi da bi se nakratko oslobodio pritisaka svog posla i vratio se prirodi. To je također prilika da se ponovno približi Bogu." Međutim, posjet ranču često je prilika i za uspostavljanje boljih veza sa stranim čelnicima – primjerice, s ruskim predsjednikom Vladimirom Putinom, koji ga je posjetio prošle godine. Norma Nelson-Crow bila je prisutna na sastanku dvojice državnika s učenicima iz lokalne srednje škole. Kako kaže, otada je počela voditi dnevnik, u kojem bilježi sve povijesne trenutke koje je Crawford doživio s predsjednikom Bushom. Pred njenom trgovinom, Bill Sparkman pokazuje “znamenitosti” mjestašca jednom turistu. Gleda niz glavnu ulicu i s osmijehom kaže: "Kada putujem, više ne moram ljudima objašnjavati odakle sam. Kada kažem da sam iz Crawforda, svi odgovaraju – 'Znamo za Crawford'".